Okresná prokuratúra Galanta 
Obrancov mieru 2, 924 29 Galanta 1 	

Sp. zn. : 2 Pv 610/12/2202	Galanta, 11.6.2013
EEČ : 2-17-175-2013

U Z N E S E N I E

Trestná vec:	obvinený XXXXX  
Prečin:	Výtržníctvo podľa § 364 odsek 1 písmeno a Trestného zákona číslo 300/2005 Zbierky zákonov v znení zákona číslo 313/2011 Zbierky zákonov

Rozhodol: 	prokurátorka Okresnej prokuratúry Galanta
Podľa § 220 odsek 1 Trestného poriadku schvaľujem zmier uzavretý medzi: 
obvineným:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
a
poškodeným:
1.	XXXXX
	dátum narodenia: XXXXX
	trvalé bydlisko: XXXXX
Obsahom zmieru je:
a.	Výška nahradenej škody alebo škody, na náhradu ktorej sa obvinený zaviazal: 150,00 € 
b.	Peňažná suma určená na všeobecne prospešné účely: 75,00 € 
c.	Suma odovzdaná štátu na peňažnú pomoc obetiam trestnej činnosti: 75,00 € 

a súčasne podľa § 215 odsek 1 písmeno g) Trestného poriadku zastavujem trestné stíhanie obvineného
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
realizované policajtom Obv.odd. PZ XXXXX pod spisovou značkou XXXXX
obvinený dňa 22. júla 2012 v čase okolo 03.00 h pri vchode do Šport baru na ulici Hlavnej v Šali kopol do oblasti tváre poškodeného XXXXX, nar. XXXXX v momente, keď sa poškodený skláňal k svojmu bratovi, aby ho zdvihol zo zeme, čím mu spôsobil podľa lekárskej správy pohmoždenie ľavého líca tvárovej časti, zlomeninu jarmovej kosti a čeľuste a tiež povrchové poranenia hlavy, čo si vyžiadalo jeho práceneschopnosť od 22. 07. 2012 do 03. 09. 2012,

Odôvodnenie: 
Uznesením povereného príslušníka Obvodného oddelenia PZ Šaľa pod sp. zn. XXXXX zo dňa 05.10.2012 bolo podľa § 199 ods. 1 Trestného poriadku začaté trestné stíhanie pre prečin ublíženia na zdraví podľa § 156 ods. 1 Trestného zákona. Uznesením tej istej spisovej značky zo dňa 14.10.2012 bolo podľa § 206 ods. 1 Trestného poriadku vznesené obvinenie XXXXX za prečin výtržníctva podľa § 364 ods. 1 písm. a) Tr. zák. a za prečin ublíženia na zdraví podľa § 156 ods. 1 Tr. zák. na tom skutkovom základe tak, ako je to uvedené vo výrokovej časti tohto uznesenia.

Preskúmaním príslušného spisového materiálu som zistila, že v predmetnej trestnej veci sa koná o prečine, na ktorý zákon ustanovuje trest odňatia slobody, ktorého horná hranica neprevyšuje hranicu stanovenú v ustanovení § 220 ods. 1 Trestného poriadku, t. j. 5 rokov.

Obvinený XXXXX pred probačným a mediačným úradníkom Okresného súdu Galanta slobodne, vážne a určito vyhlásil, že spáchal skutok, za ktorý je stíhaný.

Poškodený XXXXX si v trestnom konaní uplatnil náhradu škody vo výške 1000,- Eur. Obvinený mu škodu nahradil v uplatnenej výške pred mediačným konaním dňa 29.04.2013. Poškodený písomne potvrdil, že týmto je jeho nárok na náhradu škody plne uspokojený, pričom písomne súhlasil so zmierom.   

Poškodená Sociálna poisťovňa zastúpená XXXXX si v trestnom konaní uplatnila náhradu škody vo výške 415,20,- Eur, ktorá vznikla vyplácaním nemocenských dávok poškodenému XXXXX, práceneschopnému v dôsledku zranení. Obvinený Sociálnej poisťovni škodu nahradil v uplatnenej výške pred mediačným konaním dňa 09.05.2013. Splnomocnenkyňa poškodenej písomne potvrdila, že týmto je ich nárok na náhradu škody plne uspokojený, pričom písomne súhlasila so zmierom. 

Poškodená Union zdravotná poisťovňa, a.s. zastúpená XXXXX si v trestnom konaní uplatnila náhradu škody vo výške 806,24,- Eur, ktorá vznikla liečebnými nákladmi vynaloženými na liečbu zranení poškodeného XXXXX. Obvinený Union zdravotnej poisťovni, a.s. škodu nahradil v uplatnenej výške pred mediačným konaním dňa 09.05.2013. Splnomocnenec poškodenej spoločnosti písomne potvrdil, že týmto je ich nárok na náhradu škody plne uspokojený, pričom písomne súhlasil so zmierom.         

Obvinený dňa 09.05.2013 zložil na účet Krajskej prokuratúry v Trnave celkovú sumu vo výške 150,- Eur, ktorá je určená štátu na peňažnú pomoc obetiam trestnej činnosti. 

Označenú sumu možno považovať za primeranú závažnosti spáchaného trestného činu.

Obvinený a poškodení s týmto spôsobom vybavenia veci vyslovili súhlas.

Z odpisu  registra trestov obvineného vyplýva, že obvinený nebol doposiaľ súdne trestaný. V ústrednej evidencii priestupkov Ministerstva vnútra Slovenskej republiky nemá žiadny záznam. Z miesta trvalého bydliska je hodnotený všeobecne.

Podľa § 220 ods. 1 Trestného poriadku v konaní o prečine, na ktorý zákon ustanovuje trest odňatia slobody, ktorého horná hranica neprevyšuje 5 rokov, môže prokurátor so súhlasom obvineného a poškodeného rozhodnúť o schválení zmieru a zastaviť trestné stíhanie, ak obvinený:
a) vyhlásil, že spáchal skutok, za ktorý je stíhaný a nie sú odôvodnené pochybnosti o tom, že jeho vyhlásenie bolo vykonané slobodne, vážne a určito,
b) nahradil škodu, pokiaľ bola činom spôsobená, alebo urobil iné opatrenia na náhradu škody alebo inak odstránil ujmu vzniknutú trestný činom, a
c) zloží na účet súdu a v prípravnom konaní na účet prokuratúry peňažnú sumu určenú konkrétnemu adresátovi na všeobecne prospešné účely a táto peňažná suma nie je zrejme neprimeraná závažnosti spáchaného trestného činu,

a vzhľadom na povahu, závažnosť spáchaného činu, na mieru, akou bol trestným činom dotknutý verejný záujem, na osobu obvineného a jeho osobné a majetkové pomery považuje takýto spôsob rozhodnutia  za dostačujúci.

Podľa § 224 ods. 1 Trestného poriadku peňažnú sumu na všeobecne prospešné účely možno určiť obciam a iným právnickým osobám so sídlom na území Slovenskej republiky na financovanie vedy, vzdelania, kultúry, školstva, požiarnej ochrany, podporu a ochranu mládeže, sociálne, zdravotnícke, ekologické, humanitárne, charitatívne účely, registrovaným cirkvám a náboženským spoločnostiam, športovým a telovýchovným spoločnostiam, ako aj štátu na peňažnú pomoc poškodeným podľa osobitného zákona.

Podľa § 224 ods. 2 Trestného poriadku z peňažnej sumy určenej na všeobecne prospešné účely musí obvinený určiť aspoň 50 % štátu na peňažnú pomoc poškodeným podľa osobitného zákona.

Vzhľadom na povahu a závažnosť spáchaného trestného činu, na mieru akou bol trestným činom dotknutý verejný záujem, na osobu obvineného a na jeho osobné a majetkové pomery, som dospela k záveru, že boli splnené všetky zákonné podmienky na postup podľa  § 220 a nasl. Trestného poriadku, a že takýto spôsob rozhodnutia je dostačujúci. 

Podľa § 215 ods. 1 písm. g) Trestného poriadku prokurátor zastaví trestné stíhanie, ak sa schváli zmier medzi obvineným a poškodeným.

Vzhľadom na to, že týmto rozhodnutím bol schválený zmier medzi obvineným a poškodenými, súčasne bolo potrebné v súlade s § 215 ods. 1 písm. g) Trestného poriadku rozhodnúť aj o zastavení trestného stíhania vedeného proti obvinenému XXXXX. 

Vzhľadom na všetky vyššie uvedené skutočnosti som preto rozhodla tak, ako je to uvedené vo výrokovej časti tohto uznesenia.

Poučenie: 
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Hajnalka Lelkesová
prokurátorka